वाराणसी. लाल बहादुर शास्त्री का जन्म काशी के रामनगर में टीचर रहे मुंशी शारदा प्रसाद के घर 2 अक्टूबर 1904 को हुआ था। बचपन में ही पिता की मौत होने से पूरी जिम्मेदारी मां रामदुलारी पर आ गई। गरीबी में कर्ज लेकर मां ने शास्त्री जी की पढ़ाई करवाई। साहित्यकार नीरजा माधव ने शास्त्री जी के जीवन पर कई किताबें लिखी हैं। dainikbhaskar.com से विशेष बातचीत में उन्होंने बताया कि शास्त्री जी ने हमेशा अपने भाषणों में यही कहा कि परमाणु हथियार समुन्द्र में न छोड़े जाएं। जल में रहने वाले हजारों जीव मर जाते हैं। पर्यावरण का संतुलन बिगड़ता है।

नदी में तैरकर जाते थे पढ़ाई करने



- शास्त्री जी बचपन में पढ़ाई के लिए निकलते थे तो रोज गंगा नदी तैरकर पार किया करते थे। सिर पर बस्ता और कपड़ा रख शास्त्री जी कई किलोमीटर लंबी मां गंगा को आसानी से पार किया करते थे। स्कूल में स्कॉलर होने की वजह से बचपन में उन्हें तीन रुपए स्कॉलरशि‍प भी म‍िलती थी।

- देश का पीएम बनने के बाद भी शास्त्री जी उस शख्स को नहीं भूले थे, जिसने उनको थप्पड़ मारा था।

- हरिश्चन्द्र इंटर कॉलेज में हाईस्कूल की पढ़ाई के दौरान प्रायोगिक बिकर को उन्होंने तोड़ दिया था। स्कूल के चपरासी देवीलाल ने उनकों देख लिया था। देवी लाल ने शास्त्री जी को जोरदार थप्पड़ मारा और लैब से बाहर निकाल दिया था।

- रेलमंत्री बनने के बाद 1954 में एक कार्यक्रम में भाग लेने आए शास्त्री जी जब मंच पर थे तो देवीलाल उनको देखते ही हट गया, लेकिन शास्त्री जी देवीलाल को पहचान गए और मंच पर बुलाकर गले लग गए।

हमेशा आम आदमी की तरह रहते थे शास्त्री जी

- शास्त्री जी किसी भी कार्यक्रम में वीवीआईपी की तरह नहीं बल्कि आम आदमी की तरह रहना पसंद करते थे।

- दोपहर के खाने में अक्सर वो साग-रोटी खाया करते थे। कार्यक्रम आयोजक अक्सर तरह-तरह के पकवान उनके लिए बनवाते थे।

- शास्त्री जी आयोजकों को डांटते थे और समझाते थे। गरीब आदमी भूखा सोया होगा और मै मंत्री बन पकवान खाऊं, शोभा नहीं देता।

- शास्त्री जी के साथ उस समय हुआ जब वो रेलमंत्री थे। काशी आगमन पर जनता का संबोधन था।

सरकारी कार से कॉलेज जाने पर बेटे और ड्राइवर को लगाई फटकार

- मैदागिन में जहां वो रुके थे, वहां से जब वो निकल रहे थे तो उनके एक सहयोगी ने उनको टोका कि आपका कुर्ता साइड से फटा है। शास्त्री जी ने विनम्रता से जबाब दिया कि गरीब का बेटा हूं। ऐसे रहूंगा तभी गरीब का दर्द समझ सकूंगा।

- शास्त्री जी प्रधानमंत्री थे, तो उनके बेटे सुनील शास्त्री एक बार सरकारी कार से कॉलेज चले गए थे। उन्होंने ड्राइवर और बेटे को फटकार लगाई थी कि घर की नहीं भारत सरकार की कार जनता की सेवा के लिए है। उन्होंने अपने पास तनख्वा से साढ़े चार रुपए इंधन का भारत सरकार को भरा था।

- शास्त्री जी जब पुलिस मिनिस्टर थे, तब उन्होंने देश में पहली बार लाठीचार्ज की जगह पानी की बौछार का आदेश जारी किया था, ताकि कोई घायल न हो।

- जब वह परिवहन मंत्री थे तब उन्होंने सबसे पहले महिला कंडक्टरों की नियुक्ति की थी।

- शास्त्री जी एक बार रेल में सफर कर रहे थे, तब उनकी बोगी में एसी चल रहा था। पीए से पूछा और काफी नाराज हुए। उन्होंने कहा कि एसी बंद करो तभी जनता के रेल सफर का दर्द समझ में आएगा। उन्होंने ही जनरल बोगियों में पहली बार पंखा लगवाया था।